Pegida-marsjer kan spre seg til flere norske byer
Mandagens Pegida-marsj vil gå som planlagt til tross for trusler mot den islamkritiske gruppen i Tyskland. Det sier Pegida-talsmann Max Hermansen (54) til NTB. I den østtyske byen Dresden forbyr politiet mandag alle offentlige ansamlinger utendørs etter terrortrusler mot den islamkritiske gruppen. PEGIDA-TALSMANN TIL VG: – Selvfølgelig generaliserer jeg en hel gruppe – Avlysningen i Tyskland påvirker oss alle. Det er tragisk at vi mister noe av ytringsfriheten fordi noen ikke liker det vi sier, sier Hermansen.Ifølge politiet deltok 190 mennesker i marsjen i Oslo forrige mandag. Hermansen håper flere vil gå sammen med dem mandag. – Jeg blir glad hvis det kommer 250, men jeg håper på 400. Vi er forberedt på å gå hver mandag i lang tid framover. Vi håper at flere og flere vil gå sammen med oss, og ser at dette er en bra måte å vise vår mening på, sier talsmannen. Facebookgruppen Oslo mot Pegida har samtidig varslet en motdemonstrasjon mot Pegida-marsjen i Oslo. Politiet er varslet om dette. – Vi hadde en god dialog med dem sist, og vi satser på at det går like rolig for seg denne gangen. Men vi er forberedt på at det kan skje ting, sier operasjonsleder Tor Grøttum i Oslo politidistrikt til NTB.Hermansen forteller at flere har henvendt seg om at de ønsker å starte opp egne marsjer i flere norske byer. – Det diskuteres å starte opp egne marsjer i Bergen, Trondheim, Stavanger, Kristiansand, Tønsberg og Lillehammer. Dette er meget entusiastiske mennesker som ønsker å gjøre det samme i sin by, sier Hermansen. – Vi må begynne å gå for å vise alle dem som sitter på gjerdet om at det nå er alvor. Vi kan ikke lenger bare sitte å se på den store elefanten i rommet, sier han.
Truslene mot Pegida i Tyskland stanser ikke Pegida-marsjen i Oslo, som mandag går som planlagt. Samtidig er flere Pegida-marsjer under planlegging i flere andre norske byer.